До г-н Генади Велков,

Председател на Общински съвет – Видин

**ПРЕДЛОЖЕНИЕ ЗА ПРОИЗВЕЖДАНЕ**

**НА МЕСТЕН РЕФЕРЕНДУМ**

*Правно основание*: чл. 27, ал. 1, т. 1 от Закона за пряко участие на гражданите в държавната власт и местното самоуправление (ЗПУГДВМС)

Уважаеми г-н Велков,

В качеството ни на общински съветници в Общински съвет - Видин правим предложение за произвеждане на местен референдум със следните въпроси, на които гласоподавателите да отговорят с „да“ или с „не“:

1. Желаете ли Община Видин да запази като публична общинска собственост парцела, върху който се провежда съботният пазар (поземлен имот № 10971.506.101) и парцела на съборения плувен басейн до стадион „Георги Бенковски“ в град Видин (поземлен имот № 10971.506.637)?
2. Да изгради ли Община Видин модерен общински пазар, обществен паркинг и зона за спорт и отдих в парцела, върху който се провежда съботният пазар и парцела на съборения плувен басейн?

*Мотиви*:

Преди една година бе премахнат недовършения покрит плувен басейн до стадион „Георги Бенковски“ във Видин. Така се освободи голям общински поземлен имот с идентификатор № 10971.506.637 с площ 5750 кв. м. Пред него, по протежение на бул. „Панония“, се намира общински поземлен имот № 10971.506.101 с площ 6626 кв. м, който представлява паркинг. Добре известно е, че този паркинг от години не функционира според предназначението си, а е превърнат в съботен пазар, на който изнасят продукцията си местни производители. Мястото се оказа подходящо за този вид дейност и по естествен път пазарът се наложи в живота на Видин, превръщайки се в притегателен център за търговия, който привлича хиляди граждани всяка седмица.

Хората обаче се сблъскват с безпорядък и проблеми от различно естество, основните от които са:

* липса на достатъчно търговска площ и маси, което принуждава продавачите да си запазват места с вестници, да продават направо върху тротоара на бул. „Панония“ и върху асфалта в карето между входа на стадиона, бензиностанция „Лукойл“ и „Лидл“;
* липса на санитарни възли, питейна вода и на елементарни хигиенни условия;
* липса на места за паркиране;
* затруднено движение на автомобилите по бул. „Панония“ и ул. „Акад. Стефан Младенов“ в съботните дни.

След събарянето на плувния басейн се отвори прекрасна възможност Община Видин да разреши тези проблеми, тъй като вече разполага с голяма свободна площ – една от малкото останали непродадени. Ние, както и гражданите, се надявахме, че Община Видин ще предприеме действия за изграждане на голям, модерен и приветлив пазар със съвременна инфраструктура, зелени площи и съпътстващи съоръжения за отдих и развлечения, както и на голям обществен паркинг, които да обслужва не само клиентите на пазара и съседните търговски обекти, но и зрителите на футболни мачове и други спортни събития, които се провеждат на стадион „Георги Бенковски“, както и гражданите, които избират като място за отдих парк „Владикина бахча“.

Вместо да бъде защитен публичният интерес обаче, се предлагат решения в полза на частни интереси. В Общински съвет – Видин два пъти от началото на годината се внася предложение да бъде изготвен и одобрен проект за изменение на подробния устройствен план, засягащ цитираните по-горе общински имоти, като бъдат променени границите и предназначението им. Като следваща стъпка се предвижда Община Видин да продаде 5454 кв. м, а върху значително по-малка площ (много по-малка от площта, която заема в момента съботния пазар) да бъде изграден покрит общински пазар.

Тъй като разпродажбата на недвижими общински имоти през последните години обезкървява Община Видин, е необходимо жителите на общината да се произнесат дали искат цитираните имоти да бъдат публична общинска собственост или да бъдат продадени. Както и да се произнесат дали общественият интерес изисква Община Видин да има голям и модерен общински пазар с всички удобства за търговци и за клиенти, включително и достатъчен брой безплатни места за паркиране.

Уважаеми г-н Велков,

На основание чл. 27, ал. 4 от ЗПУГДВМС Ваше задължение е в тридневен срок от получаване на настоящото предложение за произвеждане на местен референдум да уведомите за неговото наличие общинските съветници и кмета.

Надяваме се, че предвидените в ЗПУГДВМС процедури и срокове ще бъдат спазени, така че местният референдум да бъде проведен едновременно с редовните местни избори през есента. По този начин Община Видин ще спести финансови разходи по организация и произвеждане на референдума.

Общински съветници:

1. Димитър Велков

2. Людмил Димитров

3. Тихомир Станчев

4. Валери Василев

5. Венци Пасков

6. Юлиян Петров

7. Християн Христов

8. Цецо Иванов